open-index/open-wikipedia-markdown huggingface dataset:
שנפ

**מפעלי ע. שנפ ושות' בע"מ** היא חברה לייבוא ושיווק מצברים, צמיגים ואביזרים לרכב.
## היסטוריה
החברה הוקמה בשנת 1951 על ידי ד"ר עמנואל שנפ, אליעזר בסיוק, ומשה רוזנשיין (סוחר מתל אביב). המפעל הוקם באזור התעשייה נתניה-צפון. בתחילה יוצרו המצברים בעבודת יד, בארגזי גומי שנסגרו עם זפת.

במרוצת השנים התפתח המפעל ורכש ידע, טכנולוגיה ומכונות לייצור מצברים באיכות משופרת. בשנת 1977 החלה שנפ לייצר מצברים בארגזי פוליפרופילן, בשיטה עם מיכון אוטומטי בחלקו. בארגזים אלו עושים שימוש עד היום.

בשנת 1986 חתמה החברה הסכם ידע עם חברת CEAC הצרפתית (כיום EXIDE). בשנה זו שודרג הייצור למצברים עם חוצצי מעטפה ומצברים ללא טיפול "מצברומט".

בשנת 1991 החלה שנפ לייצא מצברים לרומניה, עם השנים הרחיב המפעל את יעדי הייצוא אל ארצות נוספות באירופה.

בשנת 1995 הוסמכה החברה וקיבלה את תו תקן האיכות הישראלי והבינלאומי ISO9002. המפעל הוסמך גם לתקן ISO 9001-2000.

בשנת 2006 שנפ קיבלה את הזיכיון לשמש כיבואן הבלעדי של חברת TROJAN בישראל.

באפריל 2007 הפכה לחברה ציבורית. מספר שנים ב החברה הייתה בשליטת קמן אחזקות.

בשנת 2012 רכשה החברה את אליאנס שיווק ישראל והחלה לייבא ולשווק צמיגים.

בשנת 2017 רכשה החברה 50% מא.ד.י מערכות והחלה לייבא ולשווק אביזרי רכב.

בסוף שנת 2018 סגרה החברה את מפעל המצברים בשל עלויות הייצור הגבוהות בהשוואה לרכש.

## שמירה על איכות הסביבה
במפעל הותקנו מערכות טיהור אוויר מתקדמות, מערכות סינון מים ונטרול שפכים. נעשה שילוב של מחזור בתהליך הייצור. במערך השיווק של שנפ מתבצע איסוף המצברים הישנים המיועדים למחזור לחומרי גלם לתעשייה.

## ראו גם
* סוללת עופרת-חומצה

## קישורים חיצוניים
* 

## הערות שוליים

קטגוריה:חברות הנסחרות בבורסה לניירות ערך בתל אביב
קטגוריה:תעשיית רכב בישראל
קטגוריה:ישראל: תעשייה
קטגוריה:נתניה: חברות
קטגוריה:ישראל: חברות שהוקמו ב-1951
תומאס ג'ונס

**תומאס ג'ונס** (באנגלית: **Thomas Jones**; ) היה מרצה ראשי בטריניטי קולג'  שבקיימברידג' במשך כעשרים שנה, ומורה ידוע למתמטיקה. מפורסם בעיקר כמנחהו של אדם סדג'וויק.

## חייו
מאמינים שג'ונס היה בנו הבלתי-חוקי של מר אוון אוון מ-Tyncoed שבמחוז Powys בוויילס, ומנהלת משק הבית שלו, שאחר כך נשאה למר ג'ונס מ-Traffin שבמחוז קרי, שגידל את תומאס כבנו.

לאחר שסיים את לימודיו בבית-הספר Shrewsbury, הוא התקבל לקולג' סנט ג'ון שבקיימברידג' ב-28 במאי 1774, כתלמיד המשלם שכר לימוד. ב-27 ביוני 1776 עבר לטריניטי קולג', שם הפך לתלמיד מן המנין ב-1777, וקיבל את תואר ה-BA ב-1779, כשהוא מגיע למקום הראשון במבחני המתמטיקה וזוכה בפרס סמית'. ב-1782 קיבל את תואר ה-MA, ונעשה חבר בקולג' ב-1781. הוא היה עוזר לדיקן בשנים 1787-1789, ומרצה מ-1787 עד 1807. התמנה לדיקן בעיר פיטרבורו ב-18 ביוני 1780, ואחר-כך לכומר ב-Ely שב-Cambridgeshire, לקאנון ב-Fen Ditton שבאותו מחוז, ב-1784, ובאותה שנה גם לקאנון ב-Swaffham Prior. ב-1791 נשא בפני האוניברסיטה דרשה נגד מסורת הדו-קרב, שבעקבותיה התקיים דו-קרב בין שני תלמידי תואר ראשון שבו נפצע ומת אחד מהם. ג'ונס מת ב-18 ביולי 1807 ב-Edgware Road שבלונדון. נקבר בבית-הקברות של קולג' דלוויץ'. פסל ולוח זיכרון מוצבים בבית התפילה של טריניטי קולג'.

למרות שלמד רבות מג'ון קראנק, המנחה שלו בקיימברידג' היה תומאס פוסטלסויט.

## קישורים חיצוניים

קטגוריה:מתמטיקאים בריטים
קטגוריה:בריטים שנולדו ב-1756
קטגוריה:בריטים שנפטרו ב-1807
אלי מורנו

**אלי מורֶנו** (נולד ב-9 במאי 1968) הוא מורה, סופר ופזמונאי ישראלי.

## ביוגרפיה
מורנו נולד בתל אביב, גדל בחולון בילדותו ולאחר מכן בנעוריו עבר לרמת גן. למד בתיכון בליך בעיר, והוא בוגר החוג לקולנוע וטלוויזיה באוניברסיטת תל אביב,(1996), ומוסמך בלימודי תרבות (M.A) של האוניברסיטה הפתוחה(2018), ובעל תעודת הוראה בהיסטוריה גם היא מטעם האוניברסיטה הפתוחה. לאלי שתי בנות.

## יצירתו
את ספר הביכורים שלו, קובץ סיפורים קצרים בשם "מלחמת הוופלות", פרסם בגיל 29 בשנת 1997.

בשנת 2003 פרסם את ספרו השני בהוצאת גוונים, "חצי ירח וכמה כוכבים לידו"' – אסופה של ארבעה סיפורים: "שמיכת הטלאים של קלואי", "חבר שלי מישל", "מופע הקסמים של ברנרדו", וסיפור הנושא את שם הספר.

בשנת 2006 פרסם את ספרו השלישי – אסופה נוספת של סיפורים תחת השם "אישה מונית", גם כן בהוצאת גוונים.

במקביל לפרסום ספריו החל להשתלב בכתיבה פובליציסטית ברשת באתרי בלוגים וכמו כן בכתיבה פזמונאית.

בין השירים שכתב: "אם תבוא" בביצוע נינט טייב אשר ראה אור באלבומה הראשון "יחפה". מה שלא הספקתי לומר" עבור רן דנקר מתוך האלבום "שווים", ו"סוף העונה", עבור ריטה מתוך האלבום "רמזים" – כולם ללחנים של עילי בוטנר.
כמו כן כתב גם ללחן של שרון חזיז את השיר, "תראי עכשיו" ושיר נוסף עבור מאיה בוסקילה בשם "ולמרות הכול".

ב-2015 פרסם אלי מורנו את ספר הילדים הראשון שלו, "הירח של עמליה".

בשנת 2023 חידש את פעילות הספרותית והוציא לאור את קובץ הסיפורים "קיץ 86".

כיום עובד כמורה לקולנוע, היסטוריה וכמחנך בבית הספר התיכון מקיף יהוד.

## קישורים חיצוניים

* 
* 
* 
* 

קטגוריה:סופרים ישראלים
קטגוריה:פזמונאים ישראלים
קטגוריה:בוגרי תיכון בליך
קטגוריה:בוגרי אוניברסיטת תל אביב: קולנוע וטלוויזיה
קטגוריה:בלוגרים ישראלים
קטגוריה:סגל תיכון מקיף יהוד
קטגוריה:ישראלים שנולדו ב-1968
ציקלופיים

**ציקלופיים** (שם מדעי: Cyclopoida) סדרה של סרטנים יורדים בתת-המחלקה שטרגליים. כמו שטרגליים רבים אחרים הם קטנים, פלנקטונים, חיים גם בים וגם במקווי מים מתוקים. מסוגלים לתנועה מהירה. התפתחות מהזחל לבוגר היא בצורת התנשלות. את הביצים נושאת הנקבה בשק או שני שקים שצמודים לסגמנט הבטן הראשון.

## משפחות חלקי
* ציקלופידיים (Cyclopidae)
## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קונסטנטין סמואל רפינסק
קטגוריה:שטרגליים
קטגוריה:בעלי חיים שתוארו ב-1815
גונדוקורו

ממוזער|גונדוקורו ב-1860
[ממוזער|שמאל|220px|גונדוקרו בשנת 1862, תצלום מאת [אלכסנדרין טינה]]
האי **גונדוקרו** (לשעבר איסמעיליה) נמצא באקווטוריה התיכונה. האי היה תחנת מסחר בגדה המזרחית של הנילוס הלבן בדרום סודאן, 1,200 קילומטרים דרומית לח'רטום. חשיבותו הייתה בעובדה שהוא נמצא בטווח של קילומטרים ספורים מגבול הניווט של הנילוס מח'רטום במעלה הנהר. מנקודה זו נמשך המסע דרומה לאוגנדה דרך היבשה.

המיסיונר הקתולי האוסטרי איגנטיוס קנובלכר  הקים שם מיסיון ב-1852. המיסיון ננטש בשנת 1859. בשנת 1862 הפכה החוקרת אלכסנדרין טינה לאדם הראשון שצילם את העיירה. גונדוקרו היה מקום הגעתם של ג'ון הנינג ספיק וג'יימס אוגוסטוס גרנט  לאחר מסע ארוך בן שנתיים וחמישה חודשים מזנזיבר דרך מרכז אפריקה. הם הגיעו מותשים ב-13 בפברואר 1863, והיו צפויים להיפגש עם הקונסול הבריטי ג'ון פת'ריק  ומשלחת ההצלה שלו. כשפת'ריק יצא לצוד באזור הכפרי, שני החוקרים במקום התקבלו בברכה על ידי סמואל בייקר ואשתו פלורנס בייקר, שקיבלו את פניהם עם כוס תה.

אלן מורהד בספרו "הנילוס הלבן" מתאר זאת כך:

בשנת 1874 כבש צ'ארלס ג'ורג' גורדון את העיירה לטובת הח'דיו של מצרים, ובכך הבטיח את שלטונה על כל דרום סודאן.

במהלך המלחמה המהדית ב-1885 נפלה גונדוקורו לידי המורדים. לאחר דיכוי המרד ב-1898, האזור חזר לידי הבריטים, ולימים נכלל במחוז אקווטוריה של סודאן האנגלו-מצרית. גונדוקורו איבדה את חשיבותה אחרי ייסוד ג'ובה ב-1922.

ב-1910 עבר תאודור רוזוולט דרך גונדוקרו במסגרת משלחת חקר במזרח אפריקה ובמרכז אפריקה מטעם הסמית'סוניאן ולצורכי המוזיאון האמריקאי לתולדות הטבע בניו יורק ("המשלחת האפריקאית סמית'סוניאן-רוזוולט" ). במשלחת, שכללה חוקרי טבע וערכה מסעות ציד נרחבים, השתתף גם בנו בן ה-19, קרמיט .

## ראו גם
* אקווטוריה

## הערות שוליים

## לקריאה נוספת

* Chisholm, Hugh, ed. (1911). "Gondokoro" . Encyclopædia Britannica (11th ed.). Cambridge University Press.


## קישורים חיצוניים

קטגוריה:דרום סודאן: היסטוריה
אקווטוריה המזרחית

**אקווטוריה המזרחית** (באנגלית: **Eastern Equatoria**) היא אחת ממדינות דרום סודן. בשנת 1972 פוצלה, אך הוקמה מחדש כחלק מהסכם שלום שנחתם בפברואר 2020. שטחה כ-73,472 קמ"ר, גודל האוכלוסייה בה היה כ-906,126 נפש (נכון ל-2008) ובירתה טוריט.

## גאוגרפיה
גובלת עם אוגנדה בדרום, קניה בדרום מזרח ואתיופיה בצפון מזרח, מחוז ג'ונגליי בצפון ובמחוז אקווטוריה התיכונה במערב. משולש אילמי, הממוקם בין צידו המזרחי של המחוז לבין אגם טורקאנה, הוא שטח במחלוקת בין דרום סודאן, קניה ואתיופיה.

## אוכלוסייה
אקווטוריה המזרחית היא ביתן של מספר קבוצות אתניות שונות. טופוסה, גיאה וניאנגטום מתגוררות לרוב בנפות המזרחיות של המחוז. דידנגה, דודוס ובויה מתגוררות בנפת בודי סביב צ'וקודום ובצד המערבי מתגוררות לרוב אוטאו, לופיט, לאנגו, פארי וטנט. אקולי, מאדי, איריה ואופיריה חיים לרוב בנפת מאגווי.

רוב האוכלוסיות שחיות במחוז זה מתפרנסות מניהול חוות וגידול בקר, כבשים ועזים. רוב הגידולים החקלאיים מספקים את תושבי המחוז והמדינה ומקצתם הולכים לייצוא. הרי הדידינגה בנפת בודה מאופיינים בקרקע פורייה המשמשת לגידול טבק, תפוחי אדמה ותירס.

## ממשל
במחוז מונה מושל שעומד בראש הרשות מבצעת ונבחר בבחירות פנימיות. המושל מינה שרים, יועצים וממונים שעמדו בראש הנפות שבמחוז.

## חלוקה לנפות
נפות ונציביהן, נכון לשנת 2011:

## ראו גם
* אקווטוריה
** אקווטוריה המערבית
** אקווטוריה התיכונה

## קישורים חיצוניים
*Equatorians Abroad
* 
## הערות שוליים

קטגוריה:דרום סודאן: מדינות
אישה אחרת

**אישה אחרת** (באנגלית: **Another Woman**) הוא סרט קולנוע משנת 1988, מסוגת דרמה, בבימויו של וודי אלן, ובכיכובן של השחקניות מיה פארו וג'ינה רולנדס (אלן לא משחק בסרט זה).

## תקציר העלילה
מריון פוסט (מגולמת על ידי ג'ינה רולנדס) היא פרופסור לפילוסופיה בת 50. היא נשואה לרופא קן (איאן הולם).
בשל עבודות בנייה בבניין שלה, היא שוכרת דירה במרכז העיר כדי לקבל קצת שקט ושלווה לכתיבת ספרה הפילוסופי.

בדירתה החדשה יש פתח אוורור, המאפשר לה לשמוע את כל השיחות הפרטיות של הלקוחות במשרד הפסיכיאטר השכן.
היא מוקסמת במיוחד מאחת הלקוחות (מיה פארו), השרויה בדיכאון עמוק. שמה, אותו אנו הצופים איננו שומעים, הוא הופ (תקווה). הגילויים של הופ והשקפותיה בחיים גורמים למריון לבחון את חייה שלה.

היא לומדת מגיסתה שאחיה אוהב ושונא אותה בו זמנית. היא מבינה, שכמו אביה (ג'ון האוסמן), היא הייתה בלתי נחמדה ושיפוטית כלפי מספר אנשים במהלך חייה: אחיה המדוכא פול (האריס יולין) ואשתו השברירית לין (פרנסס קונרוי), חברתה הטובה ביותר מימי התיכון, קלייר (סנדי דניס), בעלה הראשון סם (פיליפ בוסקו) ובתה החורגת לורה (מרתה פלימפטון).

יתרה מזאת, היא מבינה שחיי הנישואין הנוכחיים שלה עם קן אינם באים לידי סיפוק, ושהיא החמיצה את הסיכוי היחיד לאהבה עם חברו הטוב ביותר לארי (ג'ין הקמן). לבסוף היא מצליחה להפגש עם הופ, ולמרות שהיא רוצה לדעת עליה יותר היא, היא בסופו של דבר מדברת בעיקר על עצמה. היא מגיעה למסקנה שההפלה שעשתה לפני כמה שנים הייתה טעות, בטענה שבגילה יש דברים רבים בחיים שהיא לא תשיג יותר.

לקראת סוף הסרט מריון מחליטה לשנות את חייה לטובה.

## קישורים חיצוניים

* עדנה פיינרו, 

קטגוריה:ערכים שבהם תבנית בריטניקה אינה מתאימה
קטגוריה:סרטי דרמה אמריקאיים
קטגוריה:סרטי 1988
קטגוריה:סרטי וודי אלן
קטגוריה:סרטים שצולמו בניו ג'רזי
אגריפרוססורס

שמאל|ממוזער|250px|מחאה שנערכה מחוץ למפעל נגד הפשיטה הפדרלית ונגד מאסר העובדים הבלתי חוקיים במפעל, תצלום מ-27 ביולי 2008
**אגריפרוססורס** (באנגלית: **Agriprocessors**) הייתה חברה שהחזיקה בבעלותה משחטה ומפעל לאריזת בשר בעיירה פוסטוויל שבאיווה. מוצרי הבקר והעופות של החברה שווקו תחת המותג "Iowa Best Beef". שני שלישים מהתוצרים של החברה היו לא כשרים. המוצרים הכשרים של החברה שווקו תחת תוויות שונות, בהם של "Aaron’s Best", "Shor Habor", "Supreme Kosher" ו-"Rubashkins".

## היסטוריה
החברה נוסדה על ידי אהרון רובשקין, לאחר שבשנת 1987 רכש מתקן לא כשר לאריזת בשר שבאותה העת היה לא פעיל במשך שבע שנים. רובשקין ניהל את החברה יחד עם שניים מבניו, שלום רובשקין וחשי רובשקין. בסופו של דבר "אגריפרוססורס" הפך למפעל לאריזת בשר כשר הגדול ביותר בארצות הברית. 

בעקבות סדרה של הפרות לכאורה של דיני עבודה והאשמות חוזרות ונשנות בדבר התעללות בבעלי החיים וזיהום סביבתי, ב-12 במאי 2008 ערכו רשויות ההגירה של ארצות הברית פשיטה מסיבית על המפעל ועצרו קרוב ל-400 עובדים מהגרים בלתי חוקיים (רובם ממקסיקו). בעקבות כך, המפעל הפסיק לפעול באוקטובר 2008 והחברה הגישה בקשה לפשיטת רגל ב-5 בנובמבר 2008. נגד שלום רובשקין, אשר שימש כמנהל בפועל של החברה, הוגש כתב אישום פדרלי בדבר הונאה פיננסית וביוני 2010 נגזרו עליו 27 שנות מאסר, אולם הוא שוחרר לאחר ריצוי כשמונה שנים בלבד, לאחר שנשיא ארצות הברית דונלד טראמפ המתיק את עונשו בדצמבר 2017. 

ביולי 2009 נרכש המפעל במכירה פומבית על ידי חברת "SHF Industries", שבבעלותו של התעשיין הקנדי החרדי הרשי פרידמן. החברה חידשה את הייצור במפעל תחת המותג "Agri Star".

## במדיה
העיירה פוסטוויל וחברת אגריפרוססורס זכו לסיקור נרחב בכלי התקשורת בארצות הברית ובישראל, במיוחד לאחר הפשיטה הפדרלית במאי 2008, אשר בחרו בעיקר להתמקד באלמנט היהודי. כמו כן, לאורך השנים יצאו גם שני ספרים, מחזה, ומספר סרטים תיעודיים שהתמקדו בחברת "אגריפרוססורס" ובמאבקים החברתיים בעיירה פוסטוויל.

בשנת 2000 יצא לשווקים הספר "Postville: A Clash of Cultures in Heartland America" מאת העיתונאי האמריקני סטיבן בלום. הספר תיעד את המאבקים בין אוכלוסיית התושבים הוותיקים ההומוגנית יחסית של העיירה פוסטוויל לקבוצת התושבים החרדים שעברה להתגורר בעיירה. בשנת 2008 יצא לאור ספר נוסף ועדכני יותר בשם "Postville USA: Surviving Diversity in Small-Town America" מאת מארק גריי ומישל דוולין (סוציולוגים באוניברסיטת צפון איווה) ואהרון גולדשמידט (חסיד חב"ד וחבר לשעבר במועצת העיר פוסטוויל). אשר סקר את האירועים שאחרי הפשיטה הפדרלית.

במהלך השנים הופקו שני סרטים תיעודיים העוסקים בנושא - הסרט התיעודי "Postville: When Cultures Collide" יצא לאקרנים בשנת 2001 והסרט התיעודי "abUSed" (אשר מתמקד בפשיטה הפדרלית) יצא במהלך 2009.

בשנת 2009 שבעה גברים, אשר נעצרו במקור בפשיטה הפדרלית, כתבו מחזה בספרדית בשם "Historia de la Vida Nuestras" ("סיפור חיינו") אשר הוצג בכנסיות הלותרניות בעיירה דקורה שבאיווה ובמיניאפוליס.

## קישורים חיצוניים

**כתבות בעיתונות**
* הממשל חוקר המשחטה החב"דית בפוסטוויל - פורסם באתר חב"ד און ליין ב-2 ביולי 2006
* 
* Meatpacker Faces Charges of Violating Child Laws - הניו יורק טיימס, ב-8 בספטמבר 2008
* CFO pleads guilty to conspiracy - "jta.org" 30 בספטמבר 2009
* 

**וידאו**
* Immigration Raid Upturns Town - כתבת וידאו של מהדורת הערב של רשת CBS מ-18 במאי 2011

## הערות שוליים

קטגוריה:חברות מזון אמריקאיות
קטגוריה:יהדות ארצות הברית
קטגוריה:איווה
קמפונית

**קמפונית** (שם מדעי: *Camponotus*) היא סוג של נמלה הנפוץ בארצות רבות בעולם. ישנם יותר מאלף מינים בסוג. נמלים ממינים רבים מסוג זה מקימות את הקינים שלהן בתוך עץ, מה שהוביל לשמן האנגלי – נמלים נגריות (carpenter ants).

כמה מינים דרום-מזרח אסייתים של קמפונית מפורסמים בזכות תופעה המכונה "נמלים מתפוצצות". מדובר בנמלים המפתחות בלוטות גדולות מאוד (לעיתים בגודל הנמלה עצמה) המייצרות נוזל רעיל. כשהדבר הכרחי לטובת המושבה, הקמפוניות עלולות "לפוצץ" את הבלוטה, להרוג את עצמן ולשחרר את הנוזל. הנוזל עלול לפגוע בבעלי חיים קטנים באזור ולשתק אותם.

## המשותף למינים השונים
הקמפונית הוא סוג מגוון, ויש הבדלים רבים בין המינים השונים שהם חלק מהסוג, אולם יש כמה תכונות שמשותפות לכל המינים או לרובם:
* גודל הפועלות נע בין 6–25 מילימטר (גודל גדול יחסית).
* כל מיני הקמפונית חיים באנדוסימביוזה עם בקטריה בשם בלוכמניה (Blochmannia). ככל הנראה יש לבלוכמניה חלק מפתח בתזונה של הנמלה.
* רוב מיני הקמפונית חיים בעץ, לרוב עץ רקוב ולח. לעיתים קרובות הקמפונית פולשת למגורי האדם ומזיקה להם.
* יש דמיון בין תזונת המינים השונים: לרוב הקמפוניות ניזונות בעיקר מצוף וטל דבש.

## הקמפונית בישראל
בישראל ידועים כ-23 מינים מהסוג קמפונית. בניגוד לרוב מיני הקמפונית, אף מין בישראל אינו חי בעץ. בין המינים ניתן למנות:
***קמפונית פולחת ** (*Camponotus fellah*) – נמלה חומה, אורכה נע בין 12-17 מילימטר. חיה בקינים דמויי משפך ליד עצי אורן ושיחים המאוכלסים בכנימות. נפוצה בכל הארץ.
***קמפונית כרתית** (*Camponotus creticus*) – נמלה חומה בעלת בטן שחורה. אורכה בין 5–8 מילימטר. חיה בעיקר מתחת לאבנים ובאדמה. נפוצה בהרי הגליל ובכרמל.
***קמפונית קדושה** (*Camponotus sanctus*) – נמלה צהובה-שחורה. אורכה בין 12-17 מילימטר. מקימה קינים מתחת לאבנים או באדמה בחורשות אורנים. פעילה בעיקר בלילה. נפוצה בצפון ומרכז הארץ.
***קמפונית משיית** (*Camponotus sericeus*) – נמלה שחורה, בעלת שערות קצרות וצפופות בצבע זהוב. אורכה כ-10 מילימטר. נפוצה בערבה ובאזור ים המלח.

## מינים נוספים
***[[קמפונית שחורה]]** (*Camponotus pennsylvanicus*) – מין הנפוץ בארצות הברית בלבד.

## לקריאה נוספת
*רשימה של כל מיני הקמפונית בוויקיפדיה האנגלית
*יעקב עופר, **נלך אל נמלה: מדריך נמלים בישראל**, הוצאת יובל עופר, ירושלים, 2000. תחת: קמפונית משיית, קמפונית קדושה, קמפונית פולחת, קמפוינית כרתית.

## קישורים חיצוניים



קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1861
קטגוריה:טקסונים שתוארו בידי גוסטב מיר
קטגוריה:נמליים
קטגוריה:חיות בר שחיות בערים בישראל
Widow's Weeds

***Widow's Weeds*** הוא האלבום המלא הראשון של להקת המטאל הגותי טריסטניה. באלבום זה יוצאת טריסטניה מסגנון הדום מטאל-הגותי ומפתחת את סגנון המטאל הגותי הסקנדינבי הסימפוני הכולל את שירת היפה והחיה - גרואלינג המאפין דום-דת' (על ידי הזמר-יוצר מורטן ולנד) ושירה נשית אופראית (על ידי זמרת הסופרן ויבקה סטנה) - גיטרות חשמליות כבדות, כינור, קלידים וקטעי מקהלה. אלבום זה הוא כנראה הכבד ביותר של הלהקה, ובולט בו המקצב האיטי של הדום מטאל, לצד אלמנטים סימפוניים. רוב שירי האלבום עוסקים במוות, שכול ואבל.

האלבום זכה לביקורות מצוינות וסלל את דרכה של טריסטניה להפיכה לאחת מלהקות המטאל הגותי החשובות והמשפיעות באירופה. שנה אחרי אלבום זה הוציאה טריסטניה את האלבום "Beyond The Veil" שממשיך את הקו המוזיקלי של Widow's Weeds, אך יותר סימפוני מקודמו, ונחשב ליצירת מופת של המטאל הגותי.

## רשימת שירים

במהדורה המיוחדת המוגבלת נכללו גם השירים הבאים, כבונוס:

## מבצעים
### [[טריסטניה]]
* מורטן ולנד - גרואלינג, גיטרה, מקהלה, מילים ולחן
* ויבקה סטנה - שירה נשית (מצו-סופרן אופראי), מקהלה
* אנדרס הידל - גיטרות, צרחות בלאק מטאל ושירת רקע, מקהלה
* רונה אסטרהוס - באס
* אינר מוהן - קלידים, תכנות
* קנת' אולסון - תופים, מקהלה

### אמנים נוספים
* אסטן ברגיי (Østen Bergøy) - שירה נקייה בשיר Angellore, מקהלה
* פיט יוהנסן - כינור
* הילדה אגלנד, מריטה הריקסטאד, הידל ט. בומן - מקהלה

## קישורים חיצוניים

## הערות שוליים

קטגוריה:אלבומים באנגלית
קטגוריה:אלבומי מטאל גותי
קטגוריה:אלבומי קונספט
קרן צרפת ישראל

**קרן צרפת ישראל** היא קרן שהוקמה בשנת 2008 ואשר ומטרתה להדק ולהעמיק הקשרים בין צרפת וישראל בכל מגזרי החברה האזרחית.

## תולדות הקרן
ביולי 2005 בעת ביקור ראש ממשלת ישראל, אריאל שרון, בצרפת כאורחו של הנשיא הצרפתי ז'אק שיראק, הכריזו שני המנהיגים על הקמת הקרן. המחשבה שעמדה בבסיס הקמת הקרן היה הרצון לשפר את הדימוי של ישראל בצרפת ולהפך.
בראש הקרן עומדת הגב' ניקול גדז, אשר שימשה כשרה בממשלת צרפת. בראש הצד הישראלי של הקרן עומדת הגב' דינה שורק, המכהנת כסגנית נשיא הקרן. 

## מבנה הקרן
הקרן פועלת באמצעות 5 ועדות משנה המתמקדות בנושאים הבאים: תרבות, אומנות, מדע, כלכלה והציבור הרחב. בראש כל אחת מהוועדות הללו עומדים שני יושבי- ראש: ישראלי וצרפתי.

בוועד הכבוד של הקרן חברים בצד הישראלי, בין היתר, הסופר א.ב. יהושע, שופט בית המשפט העליון מאיר שמגר, השר דן מרידור. בצד הצרפתי נכללה בוועד הכבוד של הקרן, השרה לשעבר בממשלת צרפת סימון וייל.

## פעולות הקרן
בין הפעולות אותן יזמה הקרן ניתן למנות האירועים הבאים:
* ארגון הרצאות בצרפת בנושא תעשיית ההיי- טק הישראלי ביוני 2006.
* מימון הקמת תערוכת צילומים אודות ההיסטוריה של יחסי ישראל וצרפת. התערוכה הוצגה בכנסת בעת ביקור נשיא צרפת, ניקולא סרקוזי, בכנסת ביוני 2008.
* הענקת פרס לסופר יורם קניוק במרס 2010 בפריס.
* ארגון משלחות צאצאי חסידי אומות עולם מצרפת לביקור בישראל.

## קישורים חיצוניים
* 
* קרן ישראל-צרפת, באתר משרד המדע והטכנולוגיה

קטגוריה:ישראל: ארגונים חברתיים
קטגוריה:יחסי ישראל–צרפת
הקולקטיב

**הקולקטיב** היא להקה ישראלית שהתגבשה ב-2008 בתל אביב ומנגנת בסגנונות מגוונים.

## ביוגרפיה
הקולקטיב נוסד כקבוצה של שבעה מוזיקאים, חברי ילדות, המגיעים מרקעים מוזיקליים שונים. מובלים על ידי שני סולנים - עידן רבינוביץ' ורועי ריק – שבעת חברי הקולקטיב מנגנים סגנונות שונים: רוק, בלוז, אלקטרוניקה, ג'אז, ניו-פולק, פאנק ואמריקנה.

הלהקה החלה דרכה עם מספר פרויקטים מוקלטים משותפים של שבעת החברים: עידן רבינוביץ' (עם אלבום בשם "Bedroom Folk" שיצא ב-2008), "רועי ריק והמדלי בנד" (עם אלבום בשם "Never Trust The Holy Gracious Medley Band" שיצא ב-2009), פרויקט עברי תחת השם "הקולקטיב העברי" (עם אלבום באותו השם שיצא ב-2009) ו-Strange Folks (עם אלבום EP באותו השם שיצא ב-2010 והוקלט באולפנם האנגלי של המאניק סטריט פריצ'רז).

בשנת 2009 נסעה הקבוצה להתגורר בלונדון, שם יצרו והופיעו ברחבי אנגליה. במשך חצי שנה גרו שבעת החברים בדירה אחת.

לאחר חזרתם לישראל ואיחוד כל הפרויקטים תחת הכינוי "הקולקטיב", במרץ 2011 הוציאו את אלבומם Onwards. האלבום הוקלט בתל אביב תחת שרביטו של כריס שו, המפיק וטכנאי ההקלטות זוכה פרסי האוסקר וגראמי. בהמשך השנה הופיעה הלהקה ברחבי ישראל, וב-2012 יצאה הלהקה לסיבוב הופעות באירופה ובארצות הברית.

עם השנים צברה הלהקה תאוצה וקיבלה ביקורות בישראל ומחוצה לה, בין היתר במגזיני מוזיקה בינלאומיים, כגון ה-NME ו-Filter Magazine. הלהקה השתתפה בפסטיבלים שונים באירופה (כמו Time ,In the City ו-Liverpool Sound City), וכן חיממה את האמנים חוזה גונזלס, אוקרביל ריבר ו-וובן האנד בהופעותיהם בישראל.

בשנת 2013 הופיעו חברי הלהקה עם הזמרת נינט טייב במספר הזדמנויות שונות, שהובילו לשיתוף פעולה מקצועי בין הזמרת לבין חברי הלהקה עידן רבינוביץ' ויוסי מזרחי. השניים גם הפיקו את אלבומה הרביעי של נינט "כל החיות ידעו" שיצא במאי 2014. בספטמבר אותה שנה נישאו מזרחי וטייב.

במרץ 2014 יצא אלבומו השלישי של שלומי שבן, "תרגיל בהתעוררות", בו ניגנו חברי הלהקה והשתתפו בעיבודי השירים.

ביוני 2014 הוציאה הלהקה את האלבום "Pangaea", לו קדמו הסינגלים "OTM", ו-"Happiest of all Memorial Days".

באוקטובר 2014 הודיעו חברי הלהקה על עזיבתו של דניאל שהם את ההרכב. בשנת 2015 עזבו גם מזרחי ולוזיה את ההרכב.

במאי 2017 הוציא רועי ריק אלבום משירי המוזיקאי האיטלקי פבריציו דה אנדרה, בהפקתו של יוסי מזרחי.

לקראת עבודה על אלבום חדש הצטרפו להרכב גיא לנדאו, שרון פטרובר ויואב ארבל. בשנת 2018 הוציאה הלהקה את האלבום "The Coming of Light".

## דיסקוגרפיה
* 2009 - **הקולקטיב** - הקולקטיב העברי
* 2010 - **Strange Folks EP** (מיני אלבום)
* 2011 - **Onwards** - Acollective
* 2014 - **Pangaea** - Acollective
* Acollective - **The Coming of Light** - 2018

## קישורים חיצוניים
* 

* 
* 

## הערות שוליים

קטגוריה:להקות פאנק (Funk) ישראליות
קטגוריה:להקות אינדי ישראליות
קטגוריה:להקות שהוקמו בשנת 2008
רגאטון

**רגאטון** (באנגלית: **Reggaeton**; בספרדית: **Reguetón**) הוא סגנון מוזיקה המשלב מוזיקה לטינית יחד עם מוזיקת היפ הופ, רית'ם אנד בלוז ודאנסהול. לעיתים מכנים את הרגאטון בשם: ההיפ הופ של הלטיניים. הרגאטון לרוב משלב קטעי ראפ בשפה הספרדית (או שפות לטיניות אחרות).

רגאטון מקובל ביותר בארגנטינה, קולומביה, מקסיקו, פוארטו ריקו, קובה, צ'ילה, פרו, קוסטה ריקה ומעט בשאר אמריקה הלטינית. בשנים האחרונות הסגנון התפשט והוא נפוץ גם בארצות הברית ובעוד מדינות.

ישנו גם סגנון ריקוד מותאם לקצב הרגאטון. הרגאטון הוא ריקוד יחידני שמזכיר ריקודי מועדונים עם תנועות שנוטות להיות בוטות וחושניות.

בין הזמרים המצליחים והבולטים בז'אנר ניקי ג'אם, פארוקו, ג'יי באלווין, קרול ג'י, פלאן בי, באד באני, מאלומה, אוזונה, אנואל AA, נאטי נטשה, ויסין ויאנדל, דדי יאנקי, דון עומר וטגו קלדרון

## היסטוריה
ב-1 באפריל 2021 הוגשה תביעה על ידי חברת ההפקה הג'מייקנית Steely & Clevie Productions. התובעים טוענים כי קצב ה-"Dem Bow" , המאפיין את הז'אנר, נגזר משירם "Fish Market" משנת 1989, וכי נעשה בו שימוש בלתי מורשה ביותר מ-1,800 שירים על ידי למעלה מ-100 אמנים, כולל באד באני, קרול ג'י, פיטבול, דרייק, דדי יאנקי ולואיס פונסי, וכן חברות הקלטות גדולות. התובעים עשויים לדרוש פיצויים בהיקף של מאות מיליוני דולרים. מומחים למשפט מוזיקה מעריכים כי אם התביעה תתקבל, היא עלולה ליצור שליטה מונופוליסטית על הז'אנר כולו. עורכי הדין של האמנים טוענים כי התביעה מנסה ליצור מונופול על ז'אנר הרגאטון באמצעות טענה לבעלות על אלמנטים מוזיקליים בסיסיים. לטענת ההגנה, האלמנט המוזיקלי המדובר קיים ביצירות רבות ובז'אנרים מוזיקליים שונים, כולל קצב ההבנרה העתיק. בשנת 2024 קבע שופט כי מוקדם מדי להכריע בסוגיות המשפטיות המורכבות, ואפשר לתביעה להמשיך להתנהל. לאחר כשנתיים של הליכים משפטיים, האמנים ביקשו מבית המשפט להכריע בתיק ללא משפט מלא באמצעות פסיקה מקוצרת.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:רגאיי
קטגוריה:מוזיקה לטינו-אמריקאית
קטגוריה:סגנונות מוזיקליים
אמילי ואן קאמפ

**אמילי איירין באומן** (באנגלית: **Emily Irene VanCamp**; נולדה ב-12 במאי 1986) היא שחקנית קולנוע וטלוויזיה קנדית. תחילה התפרסמה בזכות עבודתה עם המפיק גרג ברלנטי, שליהק אותה לתפקיד ראשי בסדרת הדרמה "אוורווד" (2002–2006) ולסדרת הדרמה "אחים ואחיות" (2007–2010). היא זכתה להכרה נוספת כשגילמה את התפקיד הראשי של אמילי ת'ורן בסדרה "נקמה" בין השנים 2011 ל-2015. בשנת 2018 החלה לככב בסדרת הדרמה הרפואית של רשת פוקס "המתמחה". היא שיחקה גם את שרון קרטר / סוכנת 13 ביקום הקולנועי של מארוול והופיעה בסרטים "קפטן אמריקה: חייל החורף" ו"קפטן אמריקה: מלחמת האזרחים", וכן בסדרה "הפלקון וחייל החורף". מבית דיסני+.

## ראשית חייה
ואן קאמפ נולדה בפורט פרי שבאונטריו, קנדה לסינדי ולרוברט ואן קאמפ, תזונאי בעלי חיים. עבודתה הראשונה הייתה בשביל אביה, העברת אוכל ללקוחות בעיר הולדתה וסביבתה. יש לה שלוש אחיות; מולי, קייטי ואליסון.

ואן קאמפ החלה לרקוד כבר בגיל 3, ובגיל 12 עברה למשפחה במונטריאול לאחר שהתקבלה לבית הספר היוקרתי למחול שבחבל קוויבק. ואן קאמפ דוברת צרפתית שוטפת והיא "מרגישה בבית" כשהיא שומעת את השפה.

## קריירה
תפקידה הראשון היה בסדרת האימה האנתולוגית לילדים "מי מפחד מהחושך?", כשגילמה את פגי גרגורי בעונה השנייה של החלק השני של הסדרה. היא שיחקה גם בסרט טלוויזיה על ג'קלין קנדי-אונאסיס.

כאשר הייתה בת 16, בשנת 2002 ואן קאמפ נכנסה לתודעה הציבורית כאשר לוהקה לאחד התפקידים ראשיים בסדרת הדרמה של The WB "אוורווד", בדמותה של איימי אבוט, בתו של ד"ר הרולד אבוט. ואן קאמפ המשיכה לשחק בכל ארבע עונות הסדרה עד לסיומה ב-2006.

בשנת 2005 הופיעה בסרט האימה הקצר "הצלצול", המהווה המשך ישיר לסרט הראשון והמצליח משנת 2002 – "הצלצול". בשנת 2007 הופיעה בתור קת'לין בסרט "אירי שחור".

ב-2007 ואן קאמפ החלה לשחק בסדרה "אחים ואחיות" בתפקיד רבקה הרפר, בתם של ויליאם ווקר ופילגשו הולי הרפר. מאוחר יותר מתגלה שויליאם אינה אביה האמיתי של רבקה. ואן קאמפ עזבה את הסדרה בתחילת העונה החמישית. ב-2011, כיכבה בסרט הטלוויזיה "מבעד ללוח" לצד טריט ויליאמס שכיכב לצדה ב"אוורווד". בכורת הסרט הייתה ב-24 באפריל 2011 ברשת CBS.

בשנת 2011 החלה לשחק את התפקיד הראשי של אמילי תורן / אמנדה קלארק בסדרת הדרמה של ABC "נקמה". הסדרבה היא על אישה צעירה בשנות ה-20 המאוחרות לחייה שחוזרת לנקום במי שעשה עוול לה ולאביה. את תפקידה זה גילמה במשך 4 עונות שלמות עד לתום שידורי הסדרה כאשר הפרק האחרון שודר ב-10 במאי 2015.

החל משנת 2018 ועד לשנת 2023 במשך 4 עונות שיחקה בתפקיד ראשי בסדרת הדרמה הרפואית "המתמחה" ברשת FOX.

## חיים אישיים
אמילי ואן קאמפ יצאה עם השחקן כריס פראט בין השנים 2004–2006. שנה לאחר שהשניים נפרדו, החלה לצאת עם דייב אנבל'ה, עימו נפגשה במהלך צילומי הסדרה אחים ואחיות. משנת 2010 עד 2011 שמה נקשר עם ג'וזף מורגן ובן מקנזי.

החל מאוקטובר 2011 היא בזוגיות עם השחקן הבריטי ג'וש באומן. במהלך צילומי הסדרה "נקמה" החלו אמילי ובאומן לצאת. במאי 2017 הם התארסו, וב-15 בדצמבר 2018 השניים התחתנו. באוגוסט 2021 נולד בתם הבכורה, איריס. במרץ 2024 נולדה בתם השנייה ריו רוז.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה קנדיות
קטגוריה:שחקניות תיאטרון קנדיות
קטגוריה:שחקניות ילדות קנדיות
קטגוריה:רקדניות קנדיות
קטגוריה:רקדניות בלט
קטגוריה:פמיניסטיות קנדיות
קטגוריה:קנדים ממוצא הולנדי
קטגוריה:שחקנים ביקום הקולנועי של מארוול
קטגוריה:קנדיות שנולדו ב-1986
אקווטוריה המערבית

**אקווטוריה המערבית** (באנגלית: **Western Equatoria State**) היה אחד מעשרת מחוזות דרום סודאן בין השנים 2011 ל-2015. שטחו היה כ-79,319 קמ"ר, גודל האוכלוסייה בו היה 619,029 נפש (נכון ל-2008) ובירתו הייתה יאמביו. המחוז היה מחולק לנפות ובראש כל אחת שלט נציב הכפוף לנשיא דרום סודאן, סאלווה קיר מאיארדיט.

## היסטוריה
בשנות ה-80 של המאה ה-19, שלט באזור המלך גבודוואה (King Gbudwe).

בשנות אמצע המאה ה-20, לאחר הכרזת העצמאות של סודאן ב-1956, מספר אנשים מאזור הדרום פעלו במספר תנועות לשחרור דרום סודאן, כמו אניאניה (Anyanya) ותנועת השחרור העממי הסודני (Sudan People's Liberation Army/Movement) בהנהגת ג'ון גראנג.

## מאבק
בתחילת העשור הראשון של המאה ה-21, צבא ההתנגדות של האל תחת פיקודו של ג'וזף קוני העביר את בסיסו מאוגנדה לגבול בין דרום סודאן לרפובליקה הדמוקרטית של קונגו ופעילות הצבא נעשית באזור אקווטוריה המערבית. לפני הסכם השלום שנחתם בשנת 2005, צבא ההתנגדות של האל השתמש באזור כבסיס לפעולות נגד ממשלת אוגנדה בראשות יוורי מוסווני.

בשנת 2009, קהילות מקומיות יצרו יחידה צבאית להגנה עצמית, שנקראת "ילדי הקשת", ומשתמשת בכלי לחימה כמו: חץ וקשת וחניתות כדי להיאבק בצבא ההתנגדות של האל.

## חלוקה לנפות
מחוז אקווטוריה המערבית מחולק לעשר נפות:
* נפת יאמביו
* נפת נזארה
* נפת יבה
* נפת אזו
* נפת מרידי המזרחית
* נפת טמבורה
* נפת מונדרי המערבית
* נפת מבולו
* נפת נג'רו
* נפת מונדרי

## כלכלה ודמוגרפיה
כלכלת אקווטוריה המערבית נשענת בעיקר על חקלאות ועץ המצוי בשפע ובאיכות גבוהה באזור זה.

רוב רובה של אוכלוסיית אקווטוריה המערבית משתייכת לשבט האזנדה (Azande), השבט השלישי בגודלו בדרום סודאן.

## ראו גם
* אקווטוריה
** אקווטוריה התיכונה
** אקווטוריה המזרחית

## קישורים חיצוניים
*South Sudan Internet radio
* Equatorians Abroad
* 

## הערות שוליים

קטגוריה:דרום סודאן: מדינות
מגי סיף

**מגי סיף** (באנגלית: **Maggie Siff**; נולדה ב-21 ביוני 1974) היא שחקנית קולנוע וטלוויזיה יהודייה-אמריקאית, אשר ידועה בעיקר מתפקידיה בטלוויזיה, כאשר גילמה את ד"ר טארה נואלס בסדרה "ילדי האנרכיה" ברשת FX Networks ואת הפסיכולוגית וונדי רודס בסדרה "מיליארדים" ברשת שואוטיים, ובקולנוע היא מוכרת מתפקידיה בסרט המותחן "פוש" (2009) ובסרט "צלו של ביל" (2009).

## ביוגרפיה
סיף נולדה בברונקס, ניו יורק. היא בוגרת של התיכון המדעי בברונקס ולאחר מכן למדה במכללת ברין מאר בפנסילבניה, שם למדה לתואר ראשון באנגלית וסיימה את לימודיה בשנת 1996. מאוחר יותר היא למדה לתואר שני בחוג לדרמה בבית הספר לאמנויות טיש באוניברסיטת ניו יורק. זמן קצר לאחר שסיימה את לימודיה, סיף עבדה באופן זמני בקרן גידור.

סיף שיחקה רבות בתיאטרון האזורי לפני ששיחקה בטלוויזיה. היא זכתה בפרס ברימור למצוינות בתיאטרון בשנת 1998 על עבודתה במחזה "רוחות" של הנריק איבסן במרכז התיאטרון לנטרן בפילדלפיה.

סיף, שנולדה לאב ממוצא יהודי אשכנזי שהיה גם שחקן תיאטרון, הצהירה כי היא מרגישה "יהודייה מבחינה תרבותית בגלל איך שגדלתי."

## קריירה
לפני שהחלה לעבוד בטלוויזיה, סיף הייתה שחקנית תיאטרון. בשנת 2004, קיבלה את תפקידה הראשון בטלוויזיה כאשר היא הופיעה בתור מדריכת אלכוהוליסטים אנונימיים באחד מפרקי העונה השנייה של הסדרה "הצילו". היו לה גם תפקידי אורח בסדרות הטלוויזיה "חוק וסדר: מדור מיוחד", "האנטומיה של גריי" ו"חוק וסדר".

בשנים 2007–2008 היא שיחקה את רייצ'ל מנקין כץ בסדרת הדרמה התקופתית "מד מן" ברשת AMC, תפקיד אשר זיכה אותה במועמדות, יחד עם שאר צוות השחקנים, לפרס גילדת שחקני המסך על הופעה יוצאת דופן של אנסמבל בסדרת דרמה. היא גם שיחקה בתור רייצ'ל בסדרה "ניפ/טאק", במהלך אותה תקופה, לפני שלוהקה לתפקיד ד"ר טארה נואלס בסדרה "ילדי האנרכיה" ב-2008.

בשנת 2009 שיחקה בתפקיד משני בסרט "אנשים מצחיקים", וגילמה את המדיום תרזה סטו בסרט מותחן גיבורי העל "פוש; אודות חבורת מדיומים מלידה, שמתאחדים יחד על מנת להפיל סוכנות ממשלתית המשתמשת בסם מסוכן כדי ליצור צבא של מדיומים.

בשנת 2010 שיחקה במחזה "שקר בנפשנו" מאת סם שפרד בהפקה של אוף ברודוויי בביומוי של אית'ן הוק, שם גילמה סיף את סאלי.

החל משנת 2018, היא משמשת כדוברת הטלוויזיה של Betterment, שירות השקעות מקוון.

## חיים אישיים
בשנת 2012 נישאה שיף לפול רטליף. באוקטובר 2013, סיף הודיעה שהיא מצפה לילדה הראשון. לסיף נולדה בת, לוסי. בעלה של סיף נפטר בשנת 2021 מסרטן המוח.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
קטגוריה:שחקני תיאטרון יהודים אמריקאים
קטגוריה:שחקניות קולנוע וטלוויזיה יהודיות אמריקאיות
קטגוריה:שחקניות תיאטרון יהודיות אמריקאיות
קטגוריה:בוגרי תיכון ברונקס למדעים
קטגוריה:בוגרות מכללת ברין מאר
קטגוריה:בוגרות בית הספר לאמנויות על שם טיש באוניברסיטת ניו יורק
קטגוריה:בוגרי בית הספר לאמנויות על שם טיש באוניברסיטת ניו יורק
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
עדשה (עין)

ה**עדשה** היא חלק בעין הנמצא מאחורי הקשתית והאישון. העדשה שקופה ובנויה שכבות שכבות בצורת בצל. תפקידה של העדשה הוא לשבור אור, ביחד עם הקרנית, ולרכזו על הרשתית. היא יכולה לשנות את עובייה על ידי השרירים הריסניים (ciliary muscles), ובכך היא משנה את רמת השבירה של קרני האור (ככל שהיא פחוסה יותר ועבה יותר, השבירה גדולה יותר).

## תפקוד
העדשה מבצעת מיקוד (אקומודציה) על ידי השרירים הריסניים שמקיפים אותה. כיווצם משנה את קמירות העדשה וכך מאפשר לאדם לראות חד כשהוא מביט אל מרחקים שונים. כשאנו מסתכלים על אובייקט רחוק, מיקוד הקרניים בדרכן לרשתית נעשה ברובו בקרנית, ולכן העדשה יכולה להיות שטוחה יחסית. אך כאשר אנו מסתכלים על אובייקט קרוב, יש צורך בשבירה נוספת ומיקוד על ידי העדשה.

## מחלות
* קטרקט (בעברית: **ירוד**) היא מחלה של העין המתבטאת בעכירות של עדשת העין. המחלה היא אחת הסיבות העיקריות לירידה בראייה בעולם המערבי ולגורם העיוורון העיקרי במדינות מתפתחות.
* זוקן ראייה (ביוונית: **Presbyopia**) הוא איבוד היכולת של העין לבצע מיקוד.
* אפקייה (אנ') הוא העדר של עדשה בעין. אפקייה יכולה להיות תוצאה של ניתוח או פציעה ואפילו מום מולד.

## קישורים חיצוניים

קטגוריה:עדשות
קטגוריה:עין
רוזמרי דוויט

**רוזמרי דוויט** (באנגלית: **Rosemarie DeWitt**; נולדה ב-26 באוקטובר 1971) היא שחקנית אמריקאית. בשנים 2006–2007 גילמה את אמילי לאמאן בסדרה של פוקס "בקו העימות" לצד מי שעתיד להיות בעלה, רון ליווינגסטון. גילמה את צ'רמין קריין בסדרה של שואוטיים "טרה". ב-2008 שיחקה בתפקיד הראשי בסרט "רייצ'ל מתחתנת", עליו קיבלה כמה פרסים ומועמדויות.

## ביוגרפיה
דוויט נולדה ב-26 באוקטובר 1971 וגדלה בשכונת פלאשינג (אנ') שבקווינס, ניו יורק, בתם של רוזמארי (בראדוק) וקני דוויט. היא נכדתו של אלוף העולם לשעבר במשקל כבד ג'יימס ג'יי בראדוק, ואף שיחקה בסרט "סינדרלה מן", המבוסס על חייו.

דוויט התגוררה תקופה קצרה בעיירה הנובר (אנ'), ניו ג'רזי, ושם היא סיימה את לימודיה בבית הספר התיכון ויפאני פארק (אנ'), שם היא הופיעה במספר הפקות בית ספריות. לאחר מכן, היא למדה באוניברסיטת הופסטרה (אנ') בלונג איילנד, שם קיבלה תואר ראשון בלימודים יצירתיים. בעודה סטודנטית, היא גם הצטרפה לאחווה אלפא פי (אנ'). היא עברה הכשרה נוספת במרכז השחקנים בניו יורק.

## קריירה
### תיאטרון
דוויט הופיעה בכמה הצגות באוף ברודוויי. תפקידים זכורים שלה הם בהצגות "דני והים הכחול", בהצגה של ג'ורג' קאופמן "The Butter and Egg Man" וב"Small Tragedy", שעליה זכה כל הקאסט בפרס אובי.

בין ה-4 במאי עד 23 במאי 2010, דוויט הופיעה בהצגה "Family Week" בבימויו של ג'ונתן דמי. במגזין הניו יורק טיימס שיבחו אותה על הופעתה בתפקיד הראשי בטענה ש:"הופעתה הייתה משפיעה מאוד".

### טלוויזיה
נכון להיום, דוויט מופיעה בסדרה של שואוטיים "טרה" בה היא משחקת את אחותה של טארה, צ'רמין. היא הופיעה בעונה הראשונה של סדרת הדגל של AMC, "מד מן" בתור מידג' דניאלס, פילגשתו הבוהמית של הדמות הראשית, דון דרייפר. היא הופיעה באחד מפרקי העונה הרביעית של הסדרה. היא כיכבה לצד רון ליווינגסטון בסדרה של FOX "בקו העימות" בין 2006–2007. בסדרה היא שיחקה את סוכנת ה־FBI אמילי לאמאן. היא ביצעה תפקידי אורח בסדרות חוק וסדר: מדור מיוחד, סקס והעיר הגדולה, הצילו ושוב מתאהב.

### קולנוע
דוויט הופיעה בסרט "Margaret" (2011) לצד אנה פקווין ומארק רופאלו. היא הופיעה בין היתר בסרטים: "סיגליות", "מבעד לחליפה", "חתונת סופשבוע", "המופלא החדש", Blackbird ו־How I Got Lost. היא שיחקה את רייצ'ל בסרט של ג'ונתן דמי "רייצ'ל מתחתנת" (2008) לצד אן האת'וויי. על תפקידה בסרט היא זכתה בפרסי מבקרים. ב-2010, היא שיחקה את אשתו של בן אפלק בסרט "קומפני מן".

בשנת 2012 שיחקה בסרט "החיים המוזרים של טימותי גרין", סרט לכל המשפחה בכיכובם של ג'ניפר גארנר וג'ואל אדגרטון.

בשנת 2016 שיחקה בסרט המוזיקלי של הבמאי דמיאן שאזל, "לה לה לנד" לצידם של אמה סטון, ראיין גוסלינג וג'יי. קיי. סימונס.

## חיים אישיים
היא הייתה נשואה לשחקן כריס מסינה בין השנים 1995 עד 2006.

ב-2 בנובמבר 2009 היא נישאה לשחקן רון ליווינגסטון שכיכב לצדה בסדרה "בקו העימות", בטקס שנערך בסן פרנסיסקו. במאי 2013 הם הודיעו שהם אימצו בת, גרייסי ג'יימס ליווינגסטון נולדה ב-29 באפריל 2013. בדצמבר 2016, בני הזוג הודיעו שהם אימצו בת נוספת, אספרנסה מיי ליווינגסטון, בשנה הקודמת.

## פילמוגרפיה
### קולנוע

### טלוויזיה

### תיאטרון

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:קווינס: אישים
קטגוריה:אמריקאיות ממוצא אירי
קטגוריה:אמריקאיות ממוצא אנגלי
קטגוריה:שחקניות קולנוע וטלוויזיה אמריקאיות
קטגוריה:שחקניות תיאטרון אמריקאיות
קטגוריה:בוגרות אוניברסיטת הופסטרה
קטגוריה:בוגרי אוניברסיטת הופסטרה
קטגוריה:אמריקאיות שנולדו ב-1971
קטגוריה:אמריקאים שנולדו ב-1971
מרקוס טבארש

**מרקוס מאגנו מוראלס טבארש** (בפורטוגזית: **Marcos Magno Morales Tavares **; נולד ב-30 במרץ 1984) הוא כדורגלן עבר ברזילאי ששיחק בעמדת החלוץ. טבארש שיחק 14 שנים במריבור הסלובנית, בה שימש גם כקפטן הקבוצה, והוא מלך ההופעות ומלך השערים של הקבוצה בכל הזמנים. כמו כן, הוא מלך השערים בכל הזמנים של ליגת העל הסלובנית עם 159 שערים.

## ביוגרפיה
טבארש החל לשחק כילד ברחובות עיר הולדתו, פורטו אלגרה. אליל ילדותו היה רומאריו ולאחר שבגר וזיהה את נטייתו לשחק ברגל שמאל ניסה לחקות את ויולה . בנעוריו שיחק בקבוצת הנוער של גרמיו ואף בנבחרת הנערים של ברזיל. רצונו להגיע במהירות למשחק בשורות הבוגרים הביא אותו לחתום על חוזה ב-2002 עם הקבוצה המלזית, קדה. שנה לאחר מכן, חזר טבארש לברזיל ושיחק שנה במדי אתלטיקו פרנאאנסה. לאחר שנה נוספת, שב למלזיה ולקדה ושיחק שם שנה וחצי, עד 2006. הוא זכה עם קבוצתו באליפות מלזיה והיה מלך השערים של הקבוצה.

במלזיה הוא צד את עינו של רוברטו דה אסיס מורירה (אחיו וסוכנו של רונאלדיניו) והעבירו לקבוצה אותה קנה ב-2006 בברזיל, פורטו אלגרה. טבארש לא נקלט בקבוצה ועבר בתחילת 2007 לקבוצה הקפריסאית, אפואל ניקוסיה, מתוך רצון להיכנס לזירת הכדורגל האירופית. גם בניקוסיה לא הצליח טבארש ובתחילת 2008 עבר לקבוצה הסלובנית מריבור.

טבארש הגיע באמצע העונה בליגת העל הסלובנית ובמהלכה קנה לו מקום של קבע בהרכב הקבוצה וזכה לאהדת הקהל. בעונת 2008/2009 זכה עם מריבור באליפות סלובניה. הוא כבש 15 שערים וסיים כסגן מלך השערים בליגה וכמלך השערים של קבוצתו. כמו כן הוא נבחר כשחקן השנה בסלובניה.

בעונת 2009/2010 כבש טבארש 10 שערים וצבר 7 מסירות שהביאו לשערים. הוא אף כבש 5 שערים במשחקי הגביע הסלובני וסייע לקבוצתו לזכות בגביע הלאומי. הודות ליחסיו הטובים עם שאר שחקני הקבוצה והאהדה לה זכה בקרב הקהל, נבחר טבארש לקפטן הקבוצה באוקטובר 2009. בספטמבר 2010 חתם טבארש על חוזה עם מריבור עד תום עונת 2012/2013. 

בעונת 2010/2011 סייע טבארש למריבור לזכות באליפות סלובניה. הוא כבש 15 שערים ומסר 16 מסירות שהביאו לשערים. הוא נבחר באותה שנה לשחקן בעל הערך הרב ביותר בליגה הסלובנית, הן על ידי השחקנים בליגה והן על ידי כלי התקשורת הסלובנים.

## קישורים חיצוניים

* מרקוס טבארש, באתר מריבור

## הערות שוליים

קטגוריה:כדורגלנים ברזילאים
קטגוריה:חלוצי כדורגל ברזילאים
קטגוריה:פורטו אלגרה: כדורגלנים
קטגוריה:כדורגלני גרמיו
קטגוריה:כדורגלני אתלטיקו פרנאאנסה
קטגוריה:כדורגלני אפואל ניקוסיה
קטגוריה:כדורגלני מריבור
קטגוריה:ברזילאים שנולדו ב-1984
ג'ייסון מוראן

שמאל|ממוזער|250px|ג'ייסון מוראן
**ג'ייסון מוראן** (באנגלית: **Jason Moran**; נולד ב-21 בינואר 1975) הוא פסנתרן ג'אז אמריקאי.

## קורות חייו
מוראן למד בחוסר עניין נגינה קלאסית בשיטת סוזוקי בפסנתר מגיל שש. בגיל שלוש-עשרה שמע את ראונד מידנייט של ת'לוניוס מונק ופיתח עניין בג'אז. המשיך לבית הספר מנהטן למוזיקה. לקראת סיום לימודיו (1997) החל מנגן עם הסקסופוניסט גרג אוסבי. חתם על חוזה הקלטה עם חברת התקליטים Blue Note. ב-1999 הוציא אצלם את *Soundtrack to Human Motion*. משנת 2000 מוראן מוביל את השלישייה The Bandwagon, בה הוא מנגן עם בסיסט ומתופף. עד 2010 ההרכב הקליט שישה אלבומים, חלקם עם נגנים אורחים. ב-2002 הוציא מוראן אלבום סולו, *Modernistic*. ניגן בהרכבים נוספים, דוגמת רביעיית צ'ארלס לויד.

מוראן זכה לשבחים רבים, על הלחנה, נושאים, נגינה ואלתור, ותואר לא פעם כאחד ממוזיקאי הג'אז המקוריים של התקופה. זכה בעיטורים מטעם איגוד עיתונאי הג'אז והירחון דאון ביט. בשנת 2010 חבר לעמיתי מקארתור וזכה לפרס מאת הקרן. סגנונו שואב מפוסט-בופ, פאנק, בלוז, דיקסילנד ג'אז ומוזיקה קלאסית.

מוראן פעיל בעולם האמנות במספר דרכים. כמה מההקלטות באלבום *Same Mother* הוזמנו על ידי מוסדות אמנות אמריקאיים. יצירתו מושפעת מציירים כמו אגון שילה, רוברט ראושנברג וז'אן-מישל בסקיה. הוא הלחין מספר מיצגים ומופעי מחול. יצירתו *IN MY MIND: Monk At Town Hall, 1959*, שמתחקה אחר קונצרט שערך מונק בניו יורק, ולא הופצה באופן מסחרי, משלבת גם כן עבודה של אמן וידאו. הוא מלמד בבית הספר מנהטן ובמספר אוניברסיטאות ומוסדות מוזיקליים.

## אלבומים נבחרים
**Soundtrack to Human Motion* (1999)
**Facing Left* (2000)
**Black Stars* (2001)
**Modernistic* (2002)
**The Bandwagon: Live at the Village Vanguard* (2003)
**Same Mother* (2005)
**Artist In Residence* (2006)
**Ten* (2010)

## קישורים חיצוניים

* 

* ג'ייסון מוראן, באתר AllAboutJazz

קטגוריה:נגני ג'אז: פסנתרנים
קטגוריה:פסנתרנים אמריקאים
קטגוריה:מלחינים אמריקאים
קטגוריה:עמיתי מקארתור
קטגוריה:בוגרי בית הספר מנהטן למוזיקה
קטגוריה:אמריקאים שנולדו ב-1975
נטליה טנה

**נטליה גאסטיאין טנה** (באנגלית: **Natalia Gastiain Tena**; נולדה ב-1 בנובמבר 1984) היא שחקנית ומוזיקאית אנגלייה. טנה מוכרת בזכות גילום דמותה של נימפדורה טונקס בארבעה מסרטי "הארי פוטר" ובזכות הופעתה בתור אושה (אנ') בסדרה "משחקי הכס" (2013-2011, 2016) של רשת HBO המבוססת על סדרת הספרים של ג'ורג' ר. ר. מרטין, "שיר של אש ושל קרח".

## ביוגרפיה
טנה נולדה בלונדון, אנגליה, בת להורים ספרדים, מריה טנה, מזכירה, וחסוס אנדרו גאסטיאין, נגר. משפחתה במקור ממוצא אקסטרמדורי ובסקי. טנה למדה בבית הספר בידיילס (אנ'), פנימייה עם חינוך מעורב מגדרית בכפר סטיפ (אנ') שממוקמת ליד עיר השוק פיטרספילד (אנ') במחוז המפשייר.

אמה של טנה לימדה אותה לנגן בפסנתר בגיל חמש, בהשפעת המוזיקה של צ'אק ברי. לאחר מכן, בגיל 18, טנה חזרה לבית הוריה בלונדון וניגנה עבור כסף ברכבת התחתית של לונדון. תוך כדי עבודה עם קבוצת תיאטרון בינלאומית בשם KneeHigh, שם הורשו לבחור כלי לנגן, טנה החליטה ללמוד נגינה באקורדיון.

## קריירה
בשנת 2002 ביצעה את הופעת הבכורה שלה הייתה בדרמה הקומית "רווק פלוס ילד" בה גילמה את נערת הגראנג' אלי. הסרט בוים על ידי האחים כריס וייץ ופול וייץ (אנ'), והוא מבוסס על הרומן על הילד" (אנ') משנת 1998 מאת הסופר ניק הורנבי.

בשנת 2005 שיחקה בתפקיד משני בדרמה הקומית הביוגרפית "גברת הנדרסון גאה להציג" בבימויו של סטיבן פרירס על פי תסריט מאת מרטין שרמן.

בשנת 2007 הופיעה טנה בסרט "הארי פוטר ומסדר עוף החול" בתפקיד הקוסמת נימפדורה טונקס ממסדר עוף החול. הסרט הוא החמישי בסדרת סרטי הארי פוטר המבוסס על הספר באותו שם מאת הסופרת הבריטית ג'יי קיי רולינג. את הסרט ביים דייוויד ייטס על פי תסריט של מייקל גולדנברג . טנה גילמה את הדמות גם בסרטי ההמשך "הארי פוטר והנסיך חצוי-הדם" (2009), "הארי פוטר ואוצרות המוות - חלק 1" (2010) ו"הארי פוטר ואוצרות המוות - חלק 2" (2011).

בשנת 2011 החלה לשחק את הפראית אושה (אנ') בסדרת הפנטזיה האמריקאית "משחקי הכס" אשר נוצרה על ידי צמד המפיקים האמריקאים-יהודיים דייוויד בניוף וד. ב. וייס עבור רשת HBO האמריקאית. הסדרה מבוססת על סדרת הספרים "שיר של אש ושל קרח" מאת הסופר האמריקאי ג'ורג' ר. ר. מרטין.

בשנת 2014, טנה גילמה אישה חולת נפש בפרק "White Christmas" מתוך הסדרה "מראה שחורה".

בשנת 2015 כיכבה במיני-סדרת האימה העל-טבעית "נפולת" של שירות הסטרימינג נטפליקס, בתור ג'ניפר פרסטון, צלמת עיתונות שנתקלת באירועים על-טבעיים שנגרמו בעקבות פיצוץ שאירעה במועדון לילה עתידני.

בשנת 2017 החלה לשחק את דמותה של שרה מורטן בסדרת הדרמה "חוכמת ההמונים" ברשת CBS, לצידם של מוניקה פוטר וג'רמי פיבן על פי תסריט של הסופרים הישראלים דרור משעני ושירה חדד. בנובמבר של אותה שנה בוטלה הסדרה לאחר עונה אחת.

## פילמוגרפיה

### קולנוע

### טלוויזיה

## קישורים חיצוניים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:מוזיקאיות בריטיות
קטגוריה:אקורדיוניסטיות
קטגוריה:אקורדיוניסטים בריטים
קטגוריה:חברי הלהקה השייקספירית המלכותית
קטגוריה:אנגלים ממוצא ספרדי
קטגוריה:בריטיות שנולדו ב-1984
קטגוריה:בריטים שנולדו ב-1984
מאסטר (קולג')

במערכות אקדמיות מסוימות, **מאסטר** הוא שם התפקיד של האדם העומד בראש קולג' או מוסד אקדמי אחר. המוסדות העיקריים שבהם נהוג שם זה הם האוניברסיטאות בקיימברידג' ובאוקספורד. המאסטר הראשון של טריניטי קולג' בקיימברידג' היה ג'ון רדמן  (1499–1551), שמונה לתפקיד ב-1546 על ידי הנרי השמיני. עוד מאות שנים אחר-כך היה המינוי מטעם המלך, על-פי התייעצות עם ראש השרים.

קטגוריה:מינויים אקדמיים
אוסטיליו ריצ'י

**אוסטיליו ריצ'י** (**Ostilio Ricci**; 1540–1603) היה מתמטיקאי איטלקי, שנודע בעיקר כמורהו של גלילאו גליליי.

## ביוגרפיה
יליד פרמו שבאיטליה. היה תלמיד של המתמטיקאי ניקולו טרטליה (1499–1557) בברשה. ראה במתמטיקה כלי שימושי לפתרון בעיות במכניקה והנדסה, ועם הזמן פיתח עניין בארכיטקטורה צבאית ובמתמטיקה שימושית.

ריצ'י שימש פרופסור באקדמיה לאמנויות הציור (Accademia delle Arti del Disegno) בפירנצה, שנוסדה ב-1560, ושם היה מורהו של הצייר לודוביקו קארדי. ב-1580 היה מתמטיקאי החצר של הדוכס פרנצ'סקו בפירנצה, ובמסגרת תפקידו העביר הרצאות באוניברסיטת פיזה, שאותן שמע גם גלילאו. בעקבות ההרצאות האלו, ביקש גלילאו מריצ'י לשכנע את הוריו לאפשר לו לזנוח את לימודי הרפואה, שלשמם נשלח לאוניברסיטה, ולעבור ללמוד מתמטיקה. ריצ'י, שהיה ידידו של אביו של גלילאו, וינצ'נציו גליליי (1520–1591 לערך), הבטיח להנחות את גלילאו בעצמו, ולמרות זאת נדרשה לוויצ'נציו שנה תמימה עד שהתרצה. גלילאו למד מריצ'י את המתמטיקה של אוקלידס ושל ארכימדס, שהשפיעה מאוד על עבודותיו ומחקריו של גלילאו בהמשך. כשלימד את תלמידיו הפרטיים בפדובה, נעזר בספרונים שכתב, "מבוא קצר לארכיטקטורה צבאית" ו"רשימות על ביצורים צבאיים".

## קישורים חיצוניים

קטגוריה:גלילאו גליליי
קטגוריה:מתמטיקאים איטלקים במאה ה-16
קטגוריה:מתמטיקאים איטלקים במאה ה-17
קטגוריה:ילידי 1540
קטגוריה:נפטרים ב-1603
ונישיאן פרינסס

**גוד'י ריברה** (באנגלית: **Jodie Rivera**; נולדה ב-22 באפריל 1984), הידועה בעיקר בשם הבמה **ונישיאן פרינסס** (**VenetianPrincess**), היא זמרת אמריקאית וכוכבת יוטיוב באינטרנט, שהתפרסמה בעיקר בשל הפרודיות שלה על שירים מפורסמים של זמרים אחרים

## התחלת קריירה.
זכתה להכרה ברחבי העולם החל מ-2006, כאשר הופיעה בעמוד הראשי באתר יוטיוב. הערוץ שלה ביוטיוב דורג ראשון במספר המנויים בתקופה שבין פברואר 2008 לאוגוסט 2010. יש לה כיום מעל מיליון מנויים וכ-350 מיליון צפיות מצטברות לסרטונים שלה.

בדצמבר 2008 הודיעה חברת סמסונג ששירהּ "Somewhere else" יועלה כקליפ שיותקן מראש בכל הטלפונים הסלולריים של החברה.

ביולי 2009 יצא אלבום הבכורה שלה, Video Girl, בהוצאת חברת DFTBA Records. אלבום שני, Video girl - Rebooted, יצא בשנת 2011.

## קישורים חיצוניים

קטגוריה:זמרות אמריקאיות
קטגוריה:זמרים אמריקאים
קטגוריה:יוטיובריות אמריקאיות
קטגוריה:אמריקאיות שנולדו ב-1984
קטגוריה:אמריקאים שנולדו ב-1984
מצוקי דרגות

**מְצוּקֵי דְּרָגוֹת** הוא כפר מטיילים בבעלות פרטית המשמש כבית הארחה ומרכז לתיירים ולמבקרים במדבר יהודה. המקום נמצא מעל כביש 90 מול נופו של ים המלח, בגובה של 14 מטרים (כ-450 מטרים מעל פני ים המלח), על שפת מצוק ההעתקים. כפר המטיילים יושב במקום בו קמה היאחזות הנח"ל של קיבוץ מצפה שלם, עד שהקיבוץ עבר לנקודת הקבע שלו למרגלות המצוק. לפני 1967 הייתה בקרבת המקום תחנת משטרת גבול ירדנית. מאז שעבר לנקודת הקבע שלו, משכיר קיבוץ מצפה שלם את השטח מצפון לשפכו של נחל דרגה לחברה פרטית המפעילה במקום אכסניית מטיילים ובה מגוון אפשרויות לינה ושירותי מטיילים כגון כיתות לימוד והדרכה, בר, אירוח סדנאות וכדומה.

עד שנת 2005 התקיים במקום בית הארחה אקולוגי שבמקורו היה אכסניית נוער ושימש תקופה מסוימת כבית ספר לטיפוס הרים. מאז מפתחת את המקום חברת מצוקי דרגות (2005) בע"מ, החוכרת את השטח מהקיבוץ.

עקב אסונות וחילוצים שאירעו במסלול נחל דרגה הסמוך, ממוקמת במצוקי דרגות תחנת ביקורת של רשות הטבע והגנים למבקשים להיכנס לנחל, בו נדרשים המטיילים להירשם ולהציג יכולת וציוד לשם צליחת המסלול האתגרי.

כביש הגישה לכפר הוא כביש 369.

## קישורים חיצוניים

* 
* מסלול מצוקי דרגות, באתר רשות הטבע והגנים

## הערות שוליים

קטגוריה:מועצה אזורית מגילות ים המלח
קטגוריה:מצפה שלם
קטגוריה:חברות תיירות ישראליות
קטגוריה:מדבר יהודה
קטגוריה:מצוקים לפי מדינה
לפני זמננו

[שמאל|ממוזער|250px|עקומת [תיארוך פחמן-14#כיול תאריכי פחמן 14|כיול לפחמן-14]]
**לפני זמננו** (אנגלית: **before present**, תכופות מקוצר לראשי התבות **BP**) היא ספירת זמן מקובלת במדעים רבים דוגמת ארכאולוגיה פרהיסטורית, פלאונטולוגיה, גאולוגיה ואסטרונומיה. היא משמשת לתיארוך מאורע עתיק, באמצעות מספר השנים שחלפו מאז התרחשותו ועד זמן הווה.

## סימונים דומים
סימונים דומים נוספים הנפוצים בספרים ופרסומים מדעיים הם:
* **tya** (ראשי תיבות של thousand years ago) או **kya** (ראשי תיבות של kilo year ago) שפירושם "אלפי שנים לפני זמננו".
* **mya** (ראשי תיבות של mega year ago) שפירושו "מיליוני שנים לפני זמננו", וניתן לתרגם לעברית למ"ש או משל"ז.
* **bya** (ראשי תיבות של billion years ago) או **gya** (ראשי תיבות של giga year ago) שפירושם "מיליארדי שנים לפני זמננו".

## השיטה וחסרונותיה
השיטה משמשת בדרך-כלל לציון גיל מאורעות בני עשרות אלפי שנים לפחות, ולעיתים קרובות מיליוני שנים ואף מיליארדי שנים. בטווחי זמן אלה, הפרש הזמן בין ציון "לפני הספירה" לבין ציון "לפני זמננו" (מעט יותר מאלפיים שנה בתחילת המאה ה-21) הוא זניח. הפרש זה קטן לרוב משולי הדיוק של שיטת התיארוך בה השתמשו, המצוינים בסימן **±**.

השגיאה הנובעת מן השוני בתאריך המדויק של זמן הווה קטנה אף יותר, בהנחה שהעושה שימוש בשיטה חי במאות השנים האחרונות. עם זאת, שגיאה זו עלולה להיות משמעותית בתיארוך פחמן 14, אשר משמש לעיתים קרובות למדידת גילים בני אלפי שנים בלבד. לכן, בתיארוך וכיול באמצעות שיטה זו מקובל כי הפירוש התקני של "לפני זמננו" הוא הזמן שחלף מן האירוע ועד שנת 1950 לספירה. תקן זה נובע מכך שתיארוך פחמן 14 פותח בשנות ה-50 של המאה ה-20.

## שימושים
[שמאל|ממוזער|250px|שכבות סלע עתיקות ב[יוטה]]
שיטת ספירה זו מצויה ביסודם של מדעים רבים החוקרים אירועים עתיקים. בדרך זו הורכב לוח הזמנים הגאולוגי, הקובע את השתייכותן של שכבות סלע לעידן מסוים על-פי הסטרטיגרפיה שלהן והימצאות מאובנים.

באופן דומה נעשה בה שימוש באסטרונומיה ובקוסמולוגיה, למשל בתאוריית המפץ הגדול ובקביעת גילה והתפתחותה של מערכת השמש.

דוגמאות נוספות לשימוש בשיטה הן אנתרופולוגיה וארכאולוגיה העוסקות בחקר האדם ותרבותו בתקופות היסטוריות ופרהיסטוריות.

## ראו גם
* לוח הזמנים הגאולוגי
* לפני מיליון שנה
* מדידה וציון של זמן
* תיארוך רדיומטרי
* תיקוף

## הערות שוליים

קטגוריה:גאוכרונולוגיה
קטגוריה:מונחים בחפירה ארכאולוגית
קטגוריה:יחידות זמן
RNA פולימראז II

[שמאל|ממוזער|250px|RNA פולימראז II ב[שמר האפייה בקומפלקס עם אלפא אמניטין (באדום). המגנזיום באתר הפעיל מסומן בוורוד. העיגולים האפורים הם יוני אבץ.]]
**RNA פולימראז II** הוא אנזים הנמצא בתאים אֵיקַרְיוֹטִיים. הוא מזרז שעתוק של DNA ל־mRNA, snRNA ו-microRNA ראשוניים. לרוב האורגניזמים יש 12 תתי-יחידות של RNA פולימראז II, עם מסה של 550 kDa. RNA פולימראז II הוא הסוג הנחקר ביותר של RNA פולימראז. מספר רב של גורמי שעתוק דרוש לקישור לפרומוטורים ולתחילת השעתוק.

## תת-יחידות
* RPB1 - היחידה הגדולה ביותר של האנזים. באדם מקודד על ידי הגן POLR2A. הוא חיוני לתפקודו של הפולימראז. יחד עם יחידות פולימראז נוספות, הוא יוצר את המתחם קושר ה-DNA של הפולימראז, תעלה שבה ה-DNA משועתק לרנ"א. 
* RPB2 - היחידה השנייה בגודלה שבשיתוף עם שתי יחידות פולימראז אחרות יוצרת מבנה בתוך הפולימראז השומר על הקשר בין ה-DNA לבין ה-RNA המסונתז באתר הפעיל של האנזים.
* RPB3 - תת-היחידה השלישית בגודלה. מתקיימת כהטרודימר עם יחידת פולימראז נוספת. באינטראקציה עם RPB1-5,7,10-12.
* RPB4 - מקודד על ידי POLR2D. תת-היחידה הרביעית בגודלה וייתכן ויש לה תפקיד בהגנה מפני עקה. 
* RPB5 - באדם מקודד על ידי POLR2E. שתי מולקולות של תת-היחידה נמצאות בכל RNA פולימראז II. נמצא באינטראקציה עם RPB1,3,6.
* RPB6 - יוצר מבנה עם לפחות שתי תת-יחידות נוספות שמייצב את הפולימראז על ה-DNA. 
* RPB7 - מקודד על ידי POLR2G וייתכן ויש לו תפקיד בבקרה על פעילות הפולימראז
* RPB8 - נמצא באינטראקציה עם תת-יחידות RPB1-3,5,7.
* RPB9 - התעלה שבה ה-DNA משועתק ל-RNA; בנוי מ-RPB9 ו-RPB1.
* RPB10 - תוצר של הגן POLR2L. באינטראקציה עם RPB1-3, 5 ו-RPB3.
* RPB11 - בנוי משלוש תת-יחידות באדם.
* RPB12 - מגיב עם RPB3.

## CTD
ב-RNA פולימראז נמצא מתחם קצה C (C-terminal domain; CTD) - חלק זה אחראי על תחילת השעתוק, על תהליך ה-capping בקצה ה-5' וקישור של ספלייסוזום עבור שחבור. הרצף מורכב לרוב מעד 52 רצפים חוזרים של חומצות האמינו Tyr-Ser-Pro-Thr-Ser-Pro-Ser. ה-CTD הוא נקודת השקה בין מערכת השעתוק למערכת עיבוד ה-RNA - כאשר הודות למודיפקיציות זרחון שונות שלו מסוגלים להיקשר אליו פקטורים שונים המעורבים בתהליכי עיבוד RNA.

## קישורים חיצוניים

## הערות שוליים

קטגוריה:אנזימים